Ballade i Region Syddanmark: Sygehusdirektør har systematisk fået uretmæssig overbetaling i millionklassen, lyder det i revisor-notat – Carl Holsts nærmeste medarbejder kritiseres for ikke at have grebet ind

Over en årrække har en af de absolutte topfolk inden for sygehusvæsenet uretmæssigt fået udbetalt mindst 1,36 millioner kroner af Region Syddanmark.

Det fremgår af et fortroligt notat fra revisionsfirmaet Deloitte, som Ekstra Bladet er i besiddelse af.

Sagen drejer sig om Henrik Villadsen, der i dag er direktør på sygehusene i Roskilde og Køge – og som skal stå i spidsen for Køges kommende supersygehus.

I sit nuværende job er han, ifølge Dagens Medicin, Danmarks bedst betalte sygehusdirektør med en løn på niveau med statsministerens.

Tidligere har hjertelægen Henrik Villadsen bl.a. været lægefaglig direktør i Sygehus Sønderjylland.

Af det fortrolige Deloitte-notat fra september 2013 fremgår det, at Henrik Villadsen systematisk har fået den uberettigede overbetaling i millionklassen for aftenarbejde på netop Sygehus Sønderjylland. En indtægt, han vel at mærke har modtaget ved siden af direktørlønnen.

Hjerteundersøgelser

I notatet bliver det beskrevet, hvordan Henrik Villadsen i en periode fra januar 2007 til april 2011 har fået honorering for kardiologiske undersøgelser - altså hjerteundersøgelser - om aftenen på Sygehus Sønderjylland.

Henrik Villadsen har i den forbindelse systematisk indberettet en for høj honorering for arbejdet, når han leverede sin afregning.

Det konkluderer Deloitte efter at have gennemgået, hvilke patienter Henrik Villadsen har undersøgt i den pågældende periode.

’Det er vores opfattelse, at Henrik Villadsen ikke har handlet i overenstemmelse med, hvad der kan forventes af medarbejdere i betroede stillinger og har fået udbetalt i alt 2.973 t.kr. (tusinde kroner), heraf er 1.362. t.kr. ikke i overenstemmelse med det foreliggende aftalegrundlag’, lyder det bl.a. fra Deloitte.

Ingen kontrol

Mens den systematiske overbetaling har fundet sted, har der ifølge Deloitte ikke været tilstrækkelig kontrol med afregningen til Henrik Villadsen.

’Alle afregninger for januar 2007 til december 2010 er alene godkendt af Henrik Villadsen’, fremgår det af Deloitte-notatet.

Dette er direkte i strid med reglerne i Region Syddanmark, påpeger Deloitte, da sådanne udbetalinger altid skal godkendes af en overordnet.

Tråde til toppen

Det fortrolige notat afslører desuden, at skandalesagen trækker tråde helt op til toppen af Region Syddanmark.

Revisionsfirmaet rejser nemlig skarp kritik af tidligere regionsformand Carl Holsts nærmeste topmedarbejder; sundhedsdirektør Jens Elkjær.

Deloitte kan konstatere, at han efter en klage fra en ledende overlæge blev bekendt med sagen i sommeren 2011. Men ifølge revisionsfirmaet har Jens Elkjær herefter ikke grebet ind, som han burde.

’Det (er) vores opfattelse, at opfølgningen fra sundhedsdirektøren ikke er sket med den rette omhu og rettidighed, når der henses til sagens beløbsmæssige størrelse, personkreds og risici’, skriver revisionsfirmaet.

Der kom således først skub i sagen, da en tidligere ledende overlæge tog direkte kontakt til revisionsfirmaet Deloitte i sommeren 2013. Herefter bad regionens økonomidirektør Deloitte om at undersøge sagen – hvorefter den øvrige direktion blev orienteret om sagen for første gang.